התפוצצות מכלית הדלק במורוגורו

התפוצצות מכלית הדלק במורוגורו הוא אסון שאירע ב-10 באוגוסט 2019 בעיר מורוגורו שבטנזניה. התהפכות מכלית דלק גרמה לפיצוץ ולשרפה שהרגו לפחות 89 אנשים ופצעו רבים נוספים.

האירוע
ההתפוצצות התרחשה ב-10 באוגוסט 2019, בסביבות השעה 08:30, סמוך למסוף האוטובוסים המרכזי בעיירה מורוגורו.

מכלית דלק התהפכה כשנהגהּ ניסה להימנע מהתנגשות באופנוע, וגרמה לדליפת דלק. מקומיים רבים ניגשו אל המכלית והחלו לאסוף דלק במכלים שהביאו איתם, ולא הפסיקו גם כשהמכלית החלה לעלות באש.

הפיצוץ שהתרחש זמן קצר לאחר ההתנגשות פגע בעיקר באנשים האוספים דלק, אך גם בעוברי אורח נוספים. בפיצוץ נהרגו 89 אנשים ונפצעו רבים נוספים.

פעולות החילוץ נמשכו עד השעה 15:00. רוב הפצועים נפגעו מכוויות.

נשיא טנזניה, ג'ון מגופולי, הביע את תנחומיו למשפחות הנפגעים אך גם מורת רוח על האופן שבו פעל הקהל במקום.

הערות שוליים

אסונות ב-2019
התפוצצויות מכליות דלק
טנזניה: היסטוריה